ועדת הכספים, כנסת 17, פרוטוקול מספר 649, 2008-01-01 09:50

שי חרמש: אני פותח את ישיבת ועדת הכספים בתקנות הנוטריונים (שכר שירותים בנציגויות בחוץ לארץ), התשס"ז-2007.

שי חרמש: יש כאן כמה עניינים מקצועיים שלמדתי אותם אתמול בלילה.

שי חרמש: נושא הוא עניין מקצועי טכני שעוסק בעדכון שכר לנוטריונים שמייצגים את מדינת ישראל בנציגויות בחוץ לארץ.

שי חרמש: אני מבין שצריך להיות בנציגויות בחוץ לארץ להיות מי שאמון על מתן אישורים נוטריוניים.

שי חרמש: משנת 1980, עת נקבע התעריף בדולרים, לא חל שינוי וכתוצאה מכך במשך 27 השנים האחרונות נשחק שכר הטיפול בפניות בגובה של 4 דולר בלבד, שזה סכום מגוחך.

שי חרמש: בא שר המשפטים ומנסה לעדכן את זה.

דוד גולדפרב: לא מדובר בנוטריונים אלא בנציגים דיפלומטיים וקונסולריים שמשרתים את מדינת ישראל והם, לפי סעיף 50(א) לחוק הנוטריונים, משמשים גם בסמכויות נוטריוניות כדי לתת שירות לפונים.

דוד גולדפרב: מדובר בשירות שמעניקים בעיקר לאזרחי מדינת ישראל, אבל גם לאזרחים זרים, לפעולות שנדרשות במדינת ישראל.

דוד גולדפרב: מדובר בשירותים נוטריוניים – אימות חתימה, אישורי תצהיר לעסקאות ודברים כאלה שמבצעים ישראלים בחוץ לארץ.

דוד גולדפרב: לא מדובר בשכר כי הכסף הולך למדינת ישראל.

דוד גולדפרב: בשנת 1980 נקבעו האגרות שהן מקבילות לאגרות שגובים הנוטריונים בישראל אלא שבישראל גובים 138 שקלים פלוס מע"מ לאימות חתימה, שזו פעולה הכי נפוצה, ובחוץ לארץ גובים 4 דולר.

דוד גולדפרב: זה נשחק ל-4 דולר.

דוד גולדפרב: אין לזה מנגנון הצמדה כי בזמנו זה נקבע בדולרים, כך שמשנת 1980 הסכום לא עודכן.

דוד גולדפרב: בזמנו מבקר המדינה גם ביקר אותנו על כך שאנחנו לא מעדכנים את זה.

דוד גולדפרב: לכן פעלנו ביחד עם משרד המשפטים, תיקנו תקנות חדשות שעושות כמה דברים: ראשית, הן קובעות את הסכומים בשקלים כדי שניתן יהיה גם לקבוע מנגנון הצמדה, קבענו כמובן מנגנון הצמדה לפי המדד כמקובל, ועדכנו את זה לסכומים חדשים, כך שבמקום 4 דולר זה יהיה עכשיו – לפעולה הכי נפוצה שזה אימות חתימה ואישור תצהיר – 42 שקלים.

שי חרמש: כאשר בארץ הסכום הוא 138 שקלים.

דוד גולדפרב: נכון.

דוד גולדפרב: הכפלנו את כל הסכומים ב-2.5.

דוד גולדפרב: זה בעצם המדד האמריקאי וכך זה עודכן.

שי חרמש: בשם הוועדה אנחנו מודים לכם על המאמץ האדיר שעשיתם.

שי חרמש: אנחנו נאשר את זה פה אחד.

שי חרמש: ה צ ב ע ה אושר פה אחד